3.6.

Nõuded 050, 050a ja 050b asendatakse järgmistega: „Nõue 050 Tööpäeva algus- ja/või lõpukohti saab sisestada menüükäskude abil. Kui kalendriminuti jooksul tehakse rohkem kui üks selline sissekanne, salvestatakse püsivalt üksnes selle aja jooksul viimasena sisestud alguskoht ja viimasena sisestatud lõpukoht.” „Nõue 050a Juhikaardi (või töökojakaardi) sisestamisel ja üksnes sel ajal on võimalik sisestada sõidumeerikusse tegevusi käsitsi. Vajaduse korral on sissekandeid võimalik käsitsi teha varem kasutamata juhikaardi (või töökojakaardi) esimest korda sisestamisel. Tegevuste käsitsi sisestamisel kasutatakse sõidukiüksuse seadistusele vastava ajatsooni (reguleeritud koordineeritud maailmaaeg) kohalikku kellaaega ja kuupäeva. Juhi- või töökojakaardi sisestamisel meenutatakse kaardi omanikule: mis kuupäeval ja ajal ta kaardi viimati välja võttis ja soovi korral, milline on sõiduüksuse seadistusele vastav kohalik aeg. Tegevuste sisestamisel kehtivad järgmised piirangud: tegevuse liik peab olema TÖÖ, VALMISOLEK või VAHEAEG/PUHKUS; iga tegevuse algus- ja lõpuaeg peab jääma kaardi eelmise väljavõtmise ja praeguse sisestamise vahelisse perioodi. Tegevused ei tohi omavahel ajaliselt kattuda. Tegevuste käsitsi sisestamise menetlus sisaldab nii palju järjestikusi samme, kui on vaja tegevuse liigi ning algus- ja lõpuaja kindlaksmääramiseks. Kaardi eelmise väljavõtmise ja praeguse sisestamise vahelise perioodi mis tahes hetkel on kaardi omanikul võimalik tegevust mitte deklareerida. Kaardi sisestamisega seotud sissekannete ajal ja juhul, kui see on vajalik, on kaardi omanikul võimalik esitada: eelmise tööpäeva lõpukoht koos asjakohase ajaga (kui seda ei ole kaardi viimasel väljavõtmisel juba sisestatud), praeguse tööpäeva alguskoht koos asjakohase ajaga. Sisestatud koht registreeritakse asjakohasel sõidumeerikukaardil. Käsitsi sisestamine katkestatakse, kui: kaart võetakse välja või kui sõiduk liigub ja kaart on juhikaardi avas. Lubatud on lisakatkestused, nt seansi lõpetamine, kui kasutaja on olnud teatava aja jooksul tegevusetu. Kui käsitsi sisestamine katkestatakse, kinnitab sõidumeerik kõik juba tehtud terviklikud kohta ja tegevust käsitlevad sissekanded (üheselt mõistetav koht ja aeg või tegevuse liik ning algus- ja lõpuaeg). Kui teine juhi- või töökojakaart sisestatakse ajal, kui tegevuse käsitsi sisestamine eelmisele sisestatud kaardile ei ole veel lõppenud, lubatakse lõpetada eelmisele kaardile käsitsi tehtavad sissekanded, enne kui alustatakse käsitsi sisestamist teisele kaardile. Kaardi omanikul on võimalik teha käsitsi sissekandeid, järgides järgmist minimaalset menetlust: kronoloogilises järjestuses sisestatakse käsitsi tegevused, mis on tehtud kaardi eelmise väljavõtmise ja praeguse sisestamise vahele jääval ajavahemikul; esimese tegevuse algusajaks määratakse kaardi väljavõtmise aeg. Iga järgmise sissekande puhul määratakse algusaeg automaatselt, et see järgneks vahetult eelmise sissekande lõpuajale. Iga tegevuse puhul valitakse liik ja lõpuaeg. Menetlus lõpeb, kui käsitsi sisestatud tegevuse lõpuaeg vastab kaardi sisestamise ajale. Sõidumeerik võib seejärel valikuliselt lubada kaardi omanikul käsitsi sisestatud tegevusi muuta, kuni andmed spetsiaalse käsu valimisega kinnitatakse. Pärast seda on mis tahes muudatuste tegemine keelatud.” „Nõue 050b Sõidumeerik võimaldab juhil sisestada reaalajas kaks järgmist eritingimust: „SÕIDUMEERIK MITTEVAJALIK” (algus, lõpp), „PRAAMI-/RONGISÕIT”. Kui tingimus „SÕIDUMEERIK MITTEVAJALIK” on avatud, ei saa esineda tingimust „PRAAMI-/RONGISÕIT”. Sõidumeerik peab avatud tingimuse „SÕIDUMEERIK MITTEVAJALIK” automaatselt sulgema, kui juhikaart sisestatakse või võetakse välja. Avatud tingimus „SÕIDUMEERIK MITTEVAJALIK” välistab järgmised sündmused ja hoiatused: — sündmus „vajaliku kaardita juhtimine”, — pideva sõiduajaga seotud hoiatused.”